钦定古今图书集成/方舆汇编/职方典/第1531卷 > 镇远府峒蛮考
## 钦定古今图书集成/方舆汇编/职方典/第1531卷 > 镇远府峒蛮考

明

太祖洪武三十年，鬼长箐等苗民作乱，都指挥许能率兵击败之。

按《明外史土司传》：“洪武三十年，镇远鬼长箐等处苗民作乱，指挥万继、百户吴彬战死，都指挥许能率兵会偏桥卫军，击败之，众散走。”

成祖永乐　年，长官何惠乞军民助修桥工，诏从之。

按《明外史土司传》：“永乐初，镇远长官何惠言：‘每岁修治清浪、焦溪、镇远三桥，工费浩大。所部临溪部民皆佯犷猫狫，力不胜役，乞令军民参助。从之’。”

宣宗宣德元年，指挥张名讨苗银总，克之，银总遁。

按《明外史土司传》：“镇远卭水奥峒蛮苗章奴，劫掠清浪道中，为思州都坪峨异溪长官司所获。其父苗银总劫取之，聚兵欲攻思州，因令赤溪洞长官杨通谅往抚。银总伏兵杀谅，又掠埂峒。命总兵萧授调辰沅诸卫兵万四千人剿之，会于清浪卫。元年，授奏指挥张名讨银总，克奥峒，尽杀其党，银总遁。”

英宗正统三年，革镇远州，以镇远、施秉二长官司隶镇远府。

按：《明外史土司传》云云。

十二年，巡按虞祯请设关堡于清水江等处。诏从之。

按《明外史土司传》：“正统十二年，巡按虞祯奏，贵州蛮贼出没无常，抚之不从，捕之不得，若非设策，难以控制。臣观清水江等处，峭壁层崖，仅通一径出入，彼得恃险为恶。若将江外山口尽行塞闭，江内山口并津渡俱设关堡屯兵守御，又择寨长有才干者为办事官，庶毋疏虞。” 从之。英宗天顺七年，洪江贼苗虫虾等寇镇远，总兵李震、李安等平之。

按《明外史土司传》：“天顺七年，镇守湖广太监郭闵奏：贵州洪江贼苗虫虾等纠合二千馀人，伪称王侯，攻劫镇远囤寨，杀掠人民。抚谕不服，诚恐滋蔓，当合兵进讨。命总兵李震、李安等分道入。贼退守平坤寨，追至清水江，获虫虾并斩贼首飞天侯苗老底、额头等六百四十馀名。赤溪南洞遂平。”

神宗万历　年，始用“汉法” 抽兵。土目彭必信构乱，诛之。

按《明外史土司传》：万历末年，卭水长官司杨光春者，贪暴，土目彭必信济之箕敛，苗不堪，将上诉，改土为流。春与必信反，言“汉欲剿诸苗，当敛金。” 赎得金五百馀。都御史何起鸣诇知之，捕春下狱，瘐死。于是用汉法，每四户择壮兵一人，立四哨，不为兵者佐，糗粮鱼盐，简土吏何文奎等掌之。必信复醵诸苗金愬于朝，言“巴也梁止诸寨为乱。” 指挥使陶效忠不问，反索土吏杨光春金而杀之。改旧例，用新法，不便书上，意自得。归谒知府王一麟，麟缚之下狱。檄诸苗，言：“若等十”

“五洞所苦者，以兵饷月米三斗过甚耳。然岁给白虫铺米，每洞月八斗，他于平溪驿剩馀征二十二两，皆可足饷。我为若通之，毋为信所诬也。” 苗皆服而坐信罪，《新法》竟行。

熹宗天启五年，苗寇甚炽。巡抚傅宗龙请练兵御之。报可。

按《明外史土司传》：“天启五年三月，巡抚傅宗龙奏，苗寇日披猖，地方受害。乞敕偏沅抚臣移镇偏桥，勿复回沅。凡思石偏镇等处，俾练兵万馀人，平时以之剿苗，大征即统为督臣后劲，庶苗患宁而西贼之气亦渐夺矣。报可。”